**Karol II.** (franc. *Charles le Boîteux*, tal. *Carlo II d'Angiò*; \* 1254 – † 6. máj 1309, Neapol) bol neapolský kráľ.

Životopis
---------

Karol bol druhorodený syn grófa Karola z Anjou a jeho prvej manželky Beatrix, dcéry provensalského grófa Raimonda Bérengera IV. Jeho otec získal vďaka pápežskej ponuke, vlastnej ctižiadostivosti a dávky vojenského šťastia sicílske kráľovstvo. Korunovaný bol v januári 1266.

Ako princ mal Karol, svojimi súčasníkmi pre telesný handicap prezývaný *Chromý*, od roku 1268 titul vojvodu zo Salerna. V máji či júni 1270 sa oženil s uhorskou princeznou Máriou, dcérou uhorského kráľa Štefana V. a Alžbety, dcéry kumánskeho chána Kuthana. 

|  |  |  |
| --- | --- | --- |
| „ | Kráľ Štefan V... mal okrem ďalších dcér jednu, ktorá sa menovala Mária. Tú dal za manželku Karolovi Chromému, synovi Karola Veľkého... | "|
| – *Dubnická kronika* |

Izabela Neapolská bola naopak vydatá za mladého uhorského kráľa Ladislava IV.

### Aragónske väzenie

V roku 1282 sa Sicília vzbúrila proti anjouovskej nadvláde. Karol vtedy žil v provensalskom grófstve a otec ho poslal na parížsky dvor, kde mal získať prísľub vojenskej pomoci. Kráľovský bratanec Filip III. ochotne strýkovi poslal posily. V roku 1284 Karol v bitke pri Neapole padol do zajatia aragónskeho admirála Rogera z Laurie a svojho otca tým veľmi nahneval. Roger z Laurie prisľúbil Karolove prepustenie na oplátku za prepustenie Beatrix, dcéry kráľa Manfréda, ale klamal a Karola odviezol do Katalánska. 

V internácii strávil Karol celé roky. O jeho prepustenie sa zaslúžila anglická kráľovná Eleonóra Kastílska, ktorá neľutovala peniaze ani čas a jej snaha bola korunovaná úspechom. Karol bol po opakovaných diplomatických vyjednávaniach prepustený v októbri 1288 a donútený sľúbiť, že nebude používať titul sicílskeho kráľa a dať troch zo svojich synov ako rukojemníkov aragónskemu kráľovi. Po nútenom príjazde na francúzsky dvor dal kráľ Filip IV. jeho sprievodcov zatknúť a Karola s vojenským doprovodom a mnohými rytiermi poslal do Itálie, kde bol nadšene privítaný guelfmi a pápežom Mikulášom IV.

### Vláda

S otcom sa po návrate domov už nestretol a 29. mája 1289 bol v katedrále v Rieti korunovaný za kráľa Sicílie. V júni 1295 podpísal so svojim aragónskym proťajškom zmluvu z Anagni, ktorá zaručovala prepustenie rukojemníkov. Úplné zloženie zbraní priniesla až roku 1302 zmluva z Caltabellotta, v ktorej získal Sicíliu Fridrich Aragónsky, mladší brat aragónskeho kráľa Jakuba II. a vnuk kráľa Manfréda. 

Karol sa rozhodol sa ujať po otcovi zdedeného jeruzalemského trónu, čo ho donútilo k otvorenému sporu s cyperskými Lusignanovcami. Neskôr na jeruzalemskú korunu rezignoval a uprel svoje úsilie k udržaniu panstiev v Grécku a Albánsku, kde sa stretol so Štefanom Urošom a byzantským cisárom Andronikom II.

Zomrel roku 1309 vo veku 55 rokov a bol pochovaný v dominikánskom kostole v Neapoli. Na sicílsky trón nastúpil jeho tretí syn Róbert.

Rodokmeň Karola II.
-------------------

**Rodokmeň Karola II. do tretieho pokolenia**| **Karol II.** | **Otec:**Karol I. | **Starý otec:**Ľudovít VIII. | **Prastarý otec:**Filip II. |
| **Prastará matka:**Izabela Henegávska |
| **Stará matka:**Blanka Kastílska | **Prastarý otec:**Alfonz VIII. |
| **Prastará matka:**Eleonóra Anglická |
| **Matka:**Beatrix Provensalská | **Starý otec:**Raimond Bérenger IV. | **Prastarý otec:**Alfonz II. |
| **Prastará matka:**Garsinde zo Sabranuu |
| **Stará matka:**Beatrix Savojská | **Prastarý otec:**Tomáš I. |
| **Prastará matka:**Margaréta Ženevská |

Poznámky
--------

1. ↑  Karol z Anjou zomrel v januári 1285 a nástupcom po dobu synovej neprítomnosti určil vnuka Karola Martela. Regentom mal do doby Karolovho návratu, alebo dosiahnutia vnukovej plnoletosti byť Róbert II. z Artois.

Referencie
----------

1. ↑  www.fmg.ac
2. ↑   *Kronika uhorských kráľov zvaná Dubnická*. Ed. Július Sopko. Budmerice : Vydavateľstvo Rak, 2004. 239 s. ISBN 80-85501-13-9. S. 96.
3. 1 2  NICOLLE, David. *Pád Akkonu 1291 : krvavý zánik křižáckých států*. Praha : Grada, 2010. 96 s. ISBN 978-80-247-3414-9. S. 14.
4. ↑  PERNOUDOVÁ. *Žena v době katedrál*. Praha : Vyšehrad, 1996. 255 s. ISBN 80-7021-544-5. S. 203.

Literatúra
----------

* RUNCIMAN, Steven. *The Sicilian vespers*. [s.l.] : Cambridge University press, 1958. 356 s. ISBN 0521286522. (anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Karol II. (Neapolsko)**

Externé odkazy
--------------

* genealogie-mittelalter.de

  

  


|  |
| --- |
| Karol II. |
| Vladárske tituly |
|
| Predchodca**Karol I.** | **Kráľ Neapolska**7. január 1285 – 6. máj 1309 | Nástupca**Róbert I.** |

Autoritné údaje: * BnF: 13777955p
* GND: 118898434
* ISNI: 0000000013859317
* LCCN: nr91010756
* VIAF: 37714744
* WorldCat: lccn-nr91010756